पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर में पुलिस ने शुक्रवार को रेमडेसिविर इंजेक्शन की कालाबाजारी कर रहे सरकारी डॉक्टर सहित 3 आरोपियों को गिरफ्तार किया है। अन्य दो आरोपियों में एक एसएमएस अस्पताल का वार्ड ब्वॉय है, जबकि दूसरा एक निजी अस्पताल में कर्मचारी है। नार्थ जिले की स्पेशल टीम (DST) की सूचना पर विद्याधर नगर थाना पुलिस ने गिरोह को पकड़ा। प्रारंभिक पूछताछ में सामने आया कि गिरफ्त में आया डॉक्टर करीब 60 हजार रुपए में दो इंजेक्शन उपलब्ध करवा रहा था।
डीसीपी (नार्थ) परिस देशमुख ने बताया कि गिरफ्तार डॉ. अमित कुमार सेठी (40) है। वह 21/40 कावेरी पथ मानसरोवर में रहता है और अग्रवाल फार्म जयपुर में प्राथमिक चिकित्सा केंद्र पर प्रभारी है। दूसरा आरोपी अभिजीत सैन (24) मौजमाबाद दूदू का रहने वाला है। वह सवाई मानसिंह अस्पताल (SMS) में वार्ड ब्वॉय है। तीसरा आरोपी छोटूलाल सैनी (22) है। वह धूलकोट थाना मानपूर जिला दौसा का रहने वाला है। रजत पथ मानसरोवर में किराए से रहता है और मानसरोवर में निजी हॉस्पिटल में कर्मचारी है। सैंपल कलेक्शन का काम करता है।
बोगस ग्राहक बनकर पुलिस ने बिछाया जाल
शास्त्री नगर एसीपी अतुल साहु ने बताया कि विद्याधर नगर इलाके में रेमडेसिविर इंजेक्शन की कालाबाजारी की सूचना मिली थी। तब डीएसटी के एएसआई हरिओम सिंह के नेतृत्व में बोगस ग्राहक बनकर पुलिस ने एसएमएस अस्पताल के वार्ड ब्वॉय अभिजीत सैन से संपर्क किया। उसने अपने परिचित छोटूलाल सैनी से संपर्क किया। तब 60 हजार रुपए में दो इंजेक्शनों का सौदा तय हुआ।
अभिजीत ने इन इंजेक्शनों की डिलीवरी श्री ज्वैलर्स के सामने अंबाबाडी रोड विद्ययागर में देने के लिए बुलाया। तब पुलिस ने अभिजीत और उसके साथी छोटूलाल सैनी को गिरफ्तार कर लिया। पूछताछ में सामने आया कि यह इंजेक्शन राजकीय प्राथमिक चिकित्सा केंद्र, अग्रवाल फार्म में इंचार्ज डॉ. अमित सेठी उपलब्ध करवा रहा था। तब पुलिस ने उसे भी गिरफ्तार कर लिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn